Μιχάλης Νηστικάκης

Ο Μιχάλης (Μιχαήλ) Νηστικάκης (1938 - 19 Ιουνίου 2017) ήταν αντιστράτηγος της Ελληνικής Αστυνομίας. Υπηρέτησε σε κρίσιμες θέσεις, όπως διευθυντής της Ασφάλειας Αττικής (1991-92), της Ασφάλειας Θεσσαλονίκης (1992-93) και υπαρχηγός του Σώματος (1993). Υπήρξε σωματοφύλακας και στενός συνεργάτης του πρωθυπουργού Κωνσταντίνου Μητσοτάκη (επικεφαλής της προσωπικής του ασφάλειας για 12 χρόνια, από το 1979 έως το 1991). Ενεπλάκη σε υποθέσεις αρχαιοκαπηλίας, τηλεφωνικών υποκλοπών και λαθρεμπορίου όπλων, αποτάχθηκε από την ΕΛ.ΑΣ., προφυλακίστηκε στις φυλακές Ναυπλίου, αν και τελικά αθωώθηκε. Μαζί με τον αντιστράτηγο του Στρατού Ξηράς Νικόλαο Γρυλλάκη, ήταν γνωστοί ως «οι στρατηγοί του Μητσοτάκη».

 Ο Μιχάλης Νηστικάκης γεννήθηκε το 1938 στο Ηράκλειο Κρήτης, με καταγωγή από το χωριό Καστέλλι της επαρχίας Πεδιάδος. Κατατάχθηκε στο Σώμα της τότε Ελληνικής Βασιλικής Χωροφυλακής το 1960, αρχικά ως απλός χωροφύλακας, ενώ αργότερα ονομάσθηκε αξιωματικός. Το 1979, αποσπάστηκε στην προσωπική ασφάλεια του Κωνσταντίνου Μητσοτάκη, ο οποίος τότε ήταν υπουργός Συντονισμού στην κυβέρνηση του Κωνσταντίνου Καραμανλή και στα τέλη της ίδιας χρονιάς ανέλαβε προϊστάμενός της.Ο Νηστικάκης παρέμεινε επικεφαλής της ασφάλειας του Μητσοτάκη -και εξ απορρήτων συνεργάτης του- καθ' όλη τη δεκαετία του 1980, ενώ τον Απρίλιο του 1990, όταν ο Μητσοτάκης έγινε πρωθυπουργός, ανέλαβε και διευθυντής της (διευρυμένης πλέον) πρωθυπουργικής φρουράς. Ωστόσο, τον Φεβρουάριο του 1991 απομακρύνθηκε από τη διεύθυνση της πρωθυπουργικής φρουράς, καθώς ξέσπασε η υπόθεση Κοτσυφάκη: ο αστυνομικός Πέτρος Κοτσυφάκης, ανηψιός και στενός συνεργάτης του Νηστικάκη και μέλος της πρωθυπουργικής φρουράς (μάλιστα, υπηρετούσε ως εσωτερικός φρουρός στο σπίτι του Μητσοτάκη) συνελήφθη από την Ασφάλεια Αττικής για λαθρεμπόριο όπλων, και προφυλακίστηκε. Ο σάλος που ξέσπασε οδήγησε πολλούς -ακόμα και μέσα στο κόμμα της Νέας Δημοκρατίας- να ζητήσουν την παραίτηση και αποστρατεία του Νηστικάκη, όμως τελικά η κυβέρνηση αρκέστηκε στο να απομακρύνει τον Νηστικάκη από την πρωθυπουργική φρουρά και να τον τοποθετήσει διευθυντή της Ασφάλειας Θεσσαλονίκης.Μετά από έναν χρόνο, τον Μάρτιο του 1992, ο Νηστικάκης τοποθετήθηκε διευθυντής της Ασφάλειας Αττικής, μία από τις σημαντικότερες θέσεις της ΕΛ.ΑΣ. Τον Νοέμβριο της ίδιας χρονιάς, ο Νηστικάκης συνέλαβε τον γνωστό αντιεξουσιαστή Γιώργο Μπαλάφα, ως, υποτίθεται, αρχηγό της τρομοκρατικής οργάνωσης 17 Νοέμβρη, υπόθεση που εξελίχθηκε σε φιάσκο για την Αστυνομία. Τον Μάρτιο του 1993, ο Νηστικάκης προήχθη σε αντιστράτηγο και ανέλαβε Β΄ υπαρχηγός της ΕΛ.ΑΣ. (τότε υπήρχαν δύο θέσεις υπαρχηγού). Τον Σεπτέμβριο του 1993, ο Νηστικάκης βρέθηκε κατηγορούμενος μετά την αποκάλυψη της μεγαλύτερης, μέχρι τότε, υπόθεσης αρχαιοκαπηλίας στα ελληνικά χρονικά, η οποία αφορούσε την εξαγωγή στη Γερμανία πάνω από 300 αρχαίων αντικειμένων, που εντοπίστηκαν και κατασχέθηκαν στο λιμάνι της Πάτρας. Οι αρχαιοκάπηλοι Φανουράκης και Αλεξάκης (οι οποίοι προφυλακίστηκαν) κατονόμασαν τον Νηστικάκη ως συνεργό τους, και άφησαν υπονοούμενα ότι ο Νηστικάκης συνέλεγε αρχαία αντικείμενα τα οποία προορίζονταν για την αρχαιολογική συλλογή του πρωθυπουργού Κ. Μητσοτάκη. Τις ίδιες ακριβώς ημέρες, ο Νηστικάκης ενεπλάκη και στην υπόθεση των τηλεφωνικών υποκλοπών, καθώς ο προφυλακισμένος κατηγορούμενος Χρήστος Μαυρίκης (πρώην υπάλληλος του ΟΤΕ και εν συνεχεία αποσπασμένος στο γραφείο του Μητσοτάκη) τον κατονόμασε ως συνεργό του σε παγιδεύσεις τηλεφώνων πολιτικών και δημοσιογράφων με εντολή Μητσοτάκη.Έναν μήνα μετά, με την επιστροφή του ΠΑΣΟΚ στην εξουσία, η νέα ηγεσία της ΕΛ.ΑΣ., με επικεφαλής τον αντιστράτηγο Μανώλη Χουρδάκη, διέταξε Ένορκη Διοικητική Εξέταση (ΕΔΕ) σε βάρος του Νηστικάκη, ο οποίος τελικά αποτάχθηκε από το Σώμα της Ελληνικής Αστυνομίας, και στη συνέχεια προφυλακίστηκε στις φυλακές Ναυπλίου -ο ίδιος ζήτησε να μην προφυλακιστεί στον Κορυδαλλό, για λόγους ασφαλείας, αίτημα που έγινε δεκτό. Ο Νηστικάκης τελικά αθωώθηκε στις 7 Μαρτίου 1996.Πέθανε στις 19 Ιουνίου 2017, σε ηλικία 79 ετών, μετά από πολυήμερη νοσηλεία στο Βενιζέλειο Νοσοκομείο Ηρακλείου.